‘दिल ने फिर याद किया’ अपने दौर की बहुत बड़ी म्यूज़िकल हिट साबित हुई। लेकिन उसके बाद दो साल तक ‘सोनिक-ओमी’ की इस जोड़ी को अच्छे ऑफ़र के इंतज़ार में ख़ाली बैठे रहना पड़ा। उस दौरान छोटी-छोटी फ़िल्मों के ऑफ़र्स तो उन्हें मिलते रहे लेकिन ऐसे तमाम ऑफ़र्स को वो ठुकराते चले गए। उधर संगीतकार बन जाने की वजह से असिस्टेण्ट और अरेंजर का काम मिलना भी बंद हो गया था। ओमी जी बताते हैं, ‘इतनी बड़ी हिट देने के बावजूद संघर्ष का दौर एक बार फिर से शुरू हो चुका था। हम आख़िर कब तक साईनिंग अमाऊंट पर निर्भर रह सकते थे। नतीजतन एक वक़्त ऐसा आया जब हमें जो भी काम मिला उसे मंज़ूर करना ही पड़ा। साल 1968 में रिलीज़ हुई हमारी दूसरी फ़िल्म ‘आबरू’ का संगीत भी बेहद लोकप्रिय हुआ था। कामयाबी का कुछ ऐसा ही रेकॉर्ड साल 1969 में रिलीज़ हुई ‘महुआ’ और 1970 की ‘सावन भादों’ के संगीत ने भी बनाया था। लेकिन फ़ाकाकशी के दौरान साईन की हुई छोटी-छोटी फ़िल्मों की रिलीज़ ने हमारे करियर पर बुरा असर डाला और हमें बी ग्रेड की फ़िल्मों का संगीतकार माना जाने लगा। हालांकि उस दौरान भी जब कभी हमें मौक़ा मिला, हमने फिर से अपने शुरूआती स्तर पर पहुंचने में कोई कसर नहीं छोड़ी, चाहे वो फ़िल्म ‘धर्मा’ हो या ‘रफ़्तार’ या ‘उमर क़ैद’। यहां तक कि गाहे-बगाहे निर्माता-निर्देशक-अभिनेता जोगिंदर की ‘बिंदिया और बंदूक’, ‘दो चट्टानें’ और ‘फ़ौजी’ जैसी फ़िल्मों के गीत भी हिट होते रहे। लेकिन फ़्रीलांसिंग की अपनी मजबूरियां हैं जिनकी वजह से हमारे करियर का ग्राफ़ नीचे क्या आया कि फिर वो ऊपर चढ़ ही नहीं पाया।‘